CELEX: 32020D1113
Language: bg
Date: 2020-07-20 00:00:00
Title: Решение (ЕС) 2020/1113 на Съвета от 20 юли 2020 година относно позицията, която трябва да се заеме от името на Европейския съюз в рамките на Комитета по СИП, създаден съгласно Временното споразумение за икономическо партньорство между Гана, от една страна, и Европейската общност и нейните държави членки, от друга страна, във връзка с приемането на процедурния правилник на Комитета по СИП

29.7.2020   
               
               
                  BG
               
               
                  Официален вестник на Европейския съюз
               
               
                  L 244/11
               
            
         РЕШЕНИЕ (ЕС) 2020/1113 НА СЪВЕТА
         от 20 юли 2020 година
         относно позицията, която трябва да се заеме от името на Европейския съюз в рамките на Комитета по СИП, създаден съгласно Временното споразумение за икономическо партньорство между Гана, от една страна, и Европейската общност и нейните държави членки, от друга страна, във връзка с приемането на процедурния правилник на Комитета по СИП
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея и член 209, във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Временното споразумение за икономическо партньорство между Гана, от една страна, и Европейската общност и нейните държави членки, от друга страна (1) („Споразумението“), беше подписано от Съюза и неговите държави членки на 28 юли 2016 г.. То се прилага временно между Съюза, от една страна, и Гана, от друга страна, считано от 15 декември 2016 г. (2)
                     
                  
               
                     (2)
                  
                  
                     Съгласно член 73, параграф 3 от Споразумението Комитетът по Споразумението за икономическо партньорство (СИП) отговаря за административното осигуряване на всички сфери, попадащи в обхвата на Споразумението, и за осъществяването на всички посочени в него задачи. Съгласно член 73, параграф 2 Комитетът по СИП определя правилата за своята организация и функциониране.
                  
               
                     (3)
                  
                  
                     Комитетът по СИП трябва да приеме решение относно процедурния си правилник през 2020 г.
                  
               
                     (4)
                  
                  
                     Целесъобразно е да се установи позицията, която трябва да се заеме от името на Съюза в рамките на Комитета по СИП, тъй като с предвиденото решение на Комитета по СИП ще се установят правно обвързващи правила за функционирането на Комитета по СИП.
                  
               
                     (5)
                  
                  
                     СИП са част от цялостните отношения между Съюза и неговите държави членки, от една страна, и държавите от АКТБ, от друга, както е заложено в Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна (3), с последното му изменение („Споразумението за партньорство от Котону“), и последващото споразумение, след като то започне да се прилага. Съгласно член 34, параграф 1 от Споразумението за партньорство от Котону икономическото и търговското сътрудничество между страните по споразумението има за цел да подпомогне гладкото и постепенно интегриране на страните от АКТБ в световната икономика, като се взема предвид съответно техният политически избор и приоритети за развитие, като с това се подкрепя тяхното устойчиво развитие и се допринася за премахването на бедността в страните от АКТБ. Във връзка с това може да се счита, че СИП представляват инструменти за развитие, посочени в член 36, параграф 2 от Споразумението за партньорство от Котону. Следователно в Споразумението са взети предвид различните равнища на развитие на страните, както и специфичните икономически и социални ограничения на Гана и способността ѝ да се адаптира и да пригоди своята икономика към процеса на либерализация. Освен това Решение (ЕС) 2016/1850 за подписването и временното прилагане на Споразумението, което представлява смесено споразумение и включва дял относно партньорството за развитие, има две правни основания — както правното основание за търговията, така и правното основание за сътрудничеството за развитие. Това следва да бъде отразено и в настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза, се основава на проекта за решение на Комитета по СИП във връзка с приемането на процедурния правилник на комитета по СИП (4).
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 20 юли 2020 година.
            
               
                  За Съвета
               
               
                  Председател
               
               J. KLOECKNER
            
         
         
            (1)  Временно споразумение за икономическо партньорство между Гана, от една страна, и Европейската общност и нейните държави членки, от друга страна (ОВ L 287, 21.10.2016 г., стр. 3).
         
            (2)  Решение (ЕС) 2016/1850 на Съвета от 21 ноември 2008 г. за подписване и временно прилагане на Временно споразумение за икономическо партньорство между Гана, от една страна, и Европейската общност и нейните държави членки, от друга страна (ОВ L 287, 21.10.2016 г., стр. 1).
         
            (3)  ОВ L 317, 15.12.2000 г., стр. 3.
         
            (4)  Вж. документ ST 9240/20 на http://register.consilium.europa.eu.